Тхыдэм и напэкIуэцIхэр
Къэбэрдей-Балъкъэр къэрал университетыр мы гъэм илъэс 85-рэ зэрырикъум и щIыхькIэ екIуэкIахэм ящыщщ «КъБКъУ: тхыдэм и напэкIуэцIхэр» щIэныгъэ-къэхутэныгъэ конференцри.
Пшыхьыр къызэIуихри, къызэхуэсахэм махуэшхуэм хуэгъэза хъуэхъукIэ захуигъэзащ университе- тым и ректор Алътуд Юрий. «Нобэрей конференцым дэ дигу къигъэкIыжынущ университетым къикIуа гъуэгуанэр, адэкIи игъуэтыну ехъулIэныгъэхэми дытепсэлъыхьынущ. Фызыпэрыт IэнатIэр ффIэгъэщIэгъуэну, фи Iуэхур ефIакIуэу, узыншэу куэдрэ фылэжьэну сынывохъуэхъу», — жиIащ абы.
Зэхуэсым кърихьэлIат еджапIэ нэхъыщхьэм и егъэджакIуэхэр, университетым къепхауэ лажьэ адрей еджапIэхэм я лIыкIуэхэр, студентхэр, нэгъуэщI куэди. Я IэнатIэм хьэлэлу зэрыпэрытым папщIэ фIыщIэ, щытхъу тхылъхэмкIэ пшыхьым щагъэлъэпIащ КъБКъУм и егъэджакIуэ нэхъыфIхэр.
АдэкIэ «Тхыдэм и напэкIуэцIхэмрэ иджырей зэманымрэ» фIэщыгъэ зиIэ докладым къеджащ тхыдэм-рэ филологиемкIэ, хъыбарегъащIэ IэмалхэмкIэ институтым и унафэщI Тэмазэ Муслим. Абы иджыри зэ ягу къигъэкIыжащ илъэс 85-м къриубыдэу еджапIэ нэхъыщхьэм къикIуа гъуэгуанэр зыхуэдэр, егъэджэныгъэ, щIэныгъэ, къэхутэныгъэ я лъэныкъуэкIэ зыIэригъэхьа ехъулIэныгъэхэр.
КъБКъУ-м зэрыщрагъаджэ Iэмалым адэкIэ игъуэтыну зыужьыныгъэм тепсэлъыхьащ информатикэм-кIэ институтым и микро-, наноэлектроникэм, электроникэм, компьютер технологиехэмкIэ кафедрэм и унафэщI Шыбзыхъуэ Азэмэт. КъБКъУ-м юристхэмрэ экономистхэмрэ зэрыщагъэхьэзыр IэмалхэмкIэ къадэгуэшащ правэмкIэ, экономикэмрэ финансхэмкIэ институтым и унафэщI ГъукIэпщокъуэ Мурат.
Пэшым щIэсхэр яфIэгъэщIэгъуэну едэIуащ КъБР-м и Парламентым и депутат, КъБКъУ-м и медицинэ факультетыр къэзыуха, дохутыр Нэзрэн Беслъэн IэщIагъэ хуэхъуам теухуа докладми.
Зыщылажьэ еджапIэхэм я тхыдэм, зыIэрагъэхьа ехъулIэныгъэм теухуа докладхэм къеджащ КъБКъУ-м къепхауэ лажьэ адрей еджапIэхэм я лIыкIуэхэри.
ХЬЭРЭДУРЭ Аллэ.
